
Energetikai faültetvények telepítési lehetőségeinek és a telepítés tájra gyakorolt hatásának vizsgálata Bács-Kiskun megyében


Hazánkban egyre több stratégia és koncepció szorgalmazza a megújuló energiaforrások nagyobb arányú felhasználását, ezen belül is a biomassza felhasználás növelését, melyet egyre több esetben energetikai ültetvények telepítésével kívánják megvalósítani. Kutatásomban azt vizsgálom, hogy az energetikai ültetvényeken belül a fás szárú ültetvények telepítése milyen hatást gyakorol a tájra – a választott mintaterületen, Bács-Kiskun megyében.

A megújuló energiaforrások, és azon belül is a biomassza valamint az energetikai célra létesített faültetvények rövid áttekintésén túl a kiválasztott indikátorokat is jellemeztem. A várható hatások feltárásához a fenntarthatóság elveit szem előtt tartva három fő indikátorcsoporttal dolgoztam: vizsgáltam gazdasági (hozam és fűtőérték), ökológiai (erdőfoltok mérete szegélye és alakja) és vizuális (táj nyitottsága és láthatóság) mutatókat, amelyek segítségével a várható hatást, változást tártam fel.

A hatások feltárásához kiválasztottam három érték mentén operáló scenáriókat (forgatókönyveket). Így levonhattam a gazdasággal, (táj)ökológiával és vizualitással kapcsolatos következtetéseket. Mint tájépítész, a vizuális változást emelem ki, ahol is arra voltam kíváncsi, hogy az erdősítések hatására hogyan fog változni a megye alföldi, sík, szántók uralta tájkaraktere; hogyan fog módosulni a tájelemek láthatósága. Ez utóbbit az Alföldi tájra igen jellemző elemek, a gémeskutak láthatóságának elemzésével vizsgáltam meg.

A három változat elemzésén túl létrehoztam egy optimális változatot, amely az alkalmasság elemzés szempontjain túl további szempontokat vesz figyelembe – például a megyei rendezési terv övezeteitÍgy lehetőségem nyílt egy olyan területkijelölés energetikai faültetvények telepítését tekintve, amely racionális és megvalósítható.

Dolgozatomban egy olyan energetikai faültetvények helykiválasztásához használható, térinformatikai alapokra támaszkodó módszert dolgoztam ki, amely olyan digitális térképi adatbázisokathasznál fel, amelyek ingyenesen és szabadon hozzáférhetők. A módszert a hazánkban leggyakrabban alkalmazott két nemzetségre, a fűz (Salix sp.) és a nyár (Populus sp.) fajokra építettem. Maga a módszer – természetesen a helyi sajátosságok figyelembevételével – az ország bármely területén alkalmazható.



